**NÁRODNÁ RADA SLOVENSKEJ REPUBLIKY**

**VII. volebné obdobie**

Číslo: CRD-934/2019

**1422a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov v znení neskorších predpisov (tlač** [**1422**](https://www.nrsr.sk/web/Default.aspx?sid=zakony/cpt&ZakZborID=13&CisObdobia=7&ID=1422)**)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre sociálne veci ako gestorský výbor **k vládnemu návrhu zákona**, ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov v znení neskorších predpisov **(tlač** [**1422**](https://www.nrsr.sk/web/Default.aspx?sid=zakony/cpt&ZakZborID=13&CisObdobia=7&ID=1422)**)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č.1757 z 10. mája 2019 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákona, ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov v znení neskorších predpisov **(tlač** [**1422**](https://www.nrsr.sk/web/Default.aspx?sid=zakony/cpt&ZakZborID=13&CisObdobia=7&ID=1422)) **prerokovali a odporučili** Národnej rade Slovenskej republiky **schváliť**:

Ústavnoprávny výbor Národnej rady Slovenskej republiky uznesením č. 622 z 11. júna 2019,

Výbor Národnej rady Slovenskej republiky pre financie a rozpočet uznesením č. 417 z 13. júna 2019,

Výbor Národnej rady Slovenskej republiky pre sociálne veci uznesením č.159 z 18. júna 2019.

**IV.**

Z uznesení výborov Národnej rady Slovenskej republiky uvedených v III. bode tejto spoločnej správy vyplýva tento pozmeňujúci návrh:

Za čl. I sa vkladá nový čl. II, ktorý znie:

„**Čl. II**

Zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení zákona č. 393/2012 Z. z., zákona č. 96/2013 Z. z., zákona č. 177/2018 Z. z. a zákona 375/2018 Z. z. sa mení a dopĺňa takto:

1. V § 6 ods. 7 druhej vete sa suma „597 490 eur“ nahrádza sumou „697 490 eur“.
2. Za § 16b sa vkladá § 16c, ktorý vrátane nadpisu znie:

**„§ 16c**

**Prechodné ustanovenia k úprave účinnej od 1. septembra 2019**

Žiadosť o dotáciu na podporu rekondičných aktivít podľa § 6 ods. 1 písm. b) na rozpočtový rok 2019 sa predkladá ministerstvu v dvoch vyhotoveniach v termíne od 1. septembra 2019 do 15. septembra 2019. Informácie uvedené v § 14 ods. 3 písm. d) a e) zverejní ministerstvo na svojom webovom sídle 1. septembra 2019.“.“.

Navrhovaná úprava nadobúda účinnosť 1. septembra 2019, čo sa premietne do článku upravujúceho účinnosť.

V súvislosti s navrhovanou zmenou sa upraví názov zákona a vykoná sa prečíslovanie nasledujúceho článku.

Návrh, ktorým sa zvyšuje od roku 2019 suma dotácií na podporu rekondičných aktivít podľa § 6 ods. 1 písm. b) o 100 000 eur ročne, reaguje na rastúci záujem fyzických osôb, ktoré sú poberateľmi starobného dôchodku, predčasného starobného dôchodku a výsluhového dôchodku a nevykonávajú činnosť, ktorá zakladá nárok na príjem zo závislej činnosti alebo na príjem z podnikania a i inej samostatnej zárobkovej činnosti, o dotáciu na podporu rekondičných aktivít. Spolu s vianočným príspevkom niektorým poberateľom dôchodku by tak mohol byť efektívnejšie naplnený zámer zlepšiť finančnú situáciu dôchodcov, ktorý je spoločný pre obe opatrenia.

Súčasný zákonom stanovený limit rozpočtových výdavkov určených na tento účel platí od účinnosti zákona, t. j. od 1.1.2011. Zvýšené výdavky budú zabezpečené v rámci schváleného rozpočtu verejnej správy na rok 2019 a nasledujúce rozpočtové roky.

Prechodným ustanovením sa rieši spôsob a termín podania žiadostí na poskytnutie dotácie oprávnenými subjektmi po nadobudnutí účinnosti novely zákona.

**Výbor NR SR pre sociálne veci**

**Gestorský výbor odporúča schváliť.**

**V.**

**Gestorský výbor** na základe stanovísk výborov k vládnemu návrhu zákona, ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov v znení neskorších predpisov **(tlač** [**1422**](https://www.nrsr.sk/web/Default.aspx?sid=zakony/cpt&ZakZborID=13&CisObdobia=7&ID=1422)) a v ich uzneseniach uvedených pod bodom III. tejto správy **odporúča** Národnej rade Slovenskej republiky návrh zákona v znení schváleného pozmeňujúceho návrhu

**schváliť.**

**VI.**

**Spoločná správa** výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci  
č. 167 z 18. júna 2019.

Týmto uznesením výbor zároveň poveril spoločného spravodajcu **Erika Tomáša,** aby na schôdzi Národnej rady Slovenskej republiky pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Bratislava 18. júna 2019

**Alena B a š i s t o v á v. r.**

**predsedníčka výboru**